כוחות הצוללות של הצי הצרפתי

ממוזער|צוללות מסדרת ''Rubis (למעלה), והצוללות מסדרת Le Triomphant (למטה)''
**כוחות הצוללות של הצי הצרפתי** (בצרפתית: **Forces sous-marines**) הם אחד המרכיבים האסטרטגיים המרכזיים של הצי הצרפתי. תפקידם העיקרי הוא הגנה על האינטרסים החיוניים של צרפת באמצעות הרתעה גרעינית, איסוף מודיעין, הגנת נתיבי שיט וביצוע מבצעים מיוחדים.

הכוח מחולק לשני נדבכים עיקריים הפועלים תחת פיקודים ייעודיים: הכוח האוקייני האסטרטגי (FOST) ומערך צוללות התקיפה.

## תחומי פעילות ומשימות
פעילות הצוללות מתאפיינת בדיסקרטיות מבצעית גבוהה וביכולת פעולה רציפה בכל האוקיינוסים והימים בעולם. המשימות המרכזיות כוללות:
* הבטחת יכולת המכה השנייה של צרפת. חיל הצוללות מבטיח נוכחות קבועה בים של לפחות צוללת אחת הנושאת נשק גרעיני, המוכנה לפעולה בכל רגע נתון.
* יכולת חדירה חשאית לאזורי עניין ואיסוף נתונים אסטרטגיים וטקטיים מבלי להתגלות.
* תמיכה בכוחות מיוחדים (כגון קומנדו ימי) באמצעות פריסה חשאית מהים.
* הגנה על כלי שיט אסטרטגיים, ובראשם נושאת המטוסים "שארל דה גול", ומניעת איומים תת-ימיים על ריבונותה של צרפת.

## מבנה הכוח
הצי הצרפתי מפעיל כוח המבוסס על הנעה גרעינית בלבד, המקנה לצוללות טווח פעולה כמעט בלתי מוגבל:
* **צוללות טילים בליסטיים (SNLE):** צוללות מסדרת Le Triomphant. אלו הן צוללות ענק הנושאות טילים בליסטיים בעלי ראש קרבי גרעיני. הן מהוות את מרכיב ההרתעה העיקרי ומנוהלות על ידי ה-FOST (Force Océanique Stratégique). בסיס הבית שלהן הוא איל-לונג (Île Longue) שבברטאן. צוללות טילים בליסטיים גרעיניים אינן מבצעות ביקורי נמל ואינן עולות אל פני השטח במהלך משימותיהן, שכן תפקידן הוא הרתעה גרעינית
* **צוללות תקיפה גרעיניות (SNA):** צוללות מסדרת Rubis ומסדרת ה-Suffren החדשה. אלו צוללות קטנות ומהירות יותר, המיועדות ללחימה נגד צוללות, תקיפת כלי שיט, תמיכה בכוחות יבשה ואיסוף מודיעין. בהתאם למשימה. צוללות תקיפה גרעיניות עשויות לבצע ביקורי נמל בחו"ל.

## כוח האדם ומקצועות
השירות בצוללות הצי הצרפתי מבוסס על מבנה כוח אדם מקצועי והיררכי, הכולל כ-3,300 מלחים, קצינים ונגדים. בשל אופי הפעילות בצוללת גרעינית – המשלבת בידוד ממושך, הפעלת כור גרעיני ומערכות נשק אסטרטגיות – נדרשת מהצוות רמת מומחיות טכנית יוצאת דופן וחוסן מנטלי גבוה. המקצועות מחולקים לשלוש רמות הכשרה עיקריות, בהתאם למסלול הקידום וההשכלה.

### דרג המלחים (Matelot)
דרג זה מהווה את התשתית התפעולית של הצוללת. ההכשרה מיועדת לבוגרי 9 עד 12 שנות לימוד וממוקדת בביצוע משימות שוטפות:
* מלח סיפון (MOPONT): (ייחודי לצוללות תקיפה – SNA) אחראי על התמרונים הימיים, התחזוקה החיצונית וסיוע לקצין המשמרת בתצפית ובהיגוי הצוללת.
* מלח מבצעים (MOOPS): אמון על תפעול המכשור האלקטרוני במרכז המבצעים, כולל מערכות גילוי ולוחמה אלקטרונית.
* מלח מכונאי וחשמלאי (MOMACHINE): אחראי על ניטור תקינות מערכות המכונה והחשמל ברחבי הצוללת.
* מלח לוגיסטיקה (MORESTAU): אחראי על תחום התזונה וההיגיינה, תפקיד בעל חשיבות מכרעת לשמירה על בריאות הצוות ומורלו במהלך שהייה מתחת למים.

### דרג הנגדים והטכנאים (Officier Marinier)
דרג זה מהווה את "עמוד השדרה המקצועי" של הצוללת. ההכשרה מיועדת לבעלי תעודת בגרות ועד בוגרי תואר ראשון:
* טכנאי אנרגיה גרעינית (ENERGNUC): מומחה במכניקה וחשמל המוכשר כ"אטומיצן". תפקידו לנהל את מערכות ההנעה והכור הגרעיני של הצוללת בים ובנמל.
* מומחה סונאר (DEASM): תפקיד המפתח בלחימה תת-ימית. המומחה אחראי על ניתוח אקוסטי, זיהוי מטרות, וקביעת מיקומן המדויק לצורך ניווט או תקיפה.
* מכונאי נשק (MEARM): אחראי על מערכות שיגור הטורפדו והטילים (קונבנציונליים ואסטרטגיים כאחד) ומומחה למערכות הידראוליקה ואוטומציה.
* טכנאי תקשורת ומחשוב (SITEL): אמון על רשתות המידע, אבטחת הסייבר ותקשורת הנתונים החשאית של הצוללת.

### דרג הקצונה (Officier)
הקצינים נושאים באחריות הפיקודית והמערכתית העליונה. הדרג מורכב מבוגרי אקדמיות ימיות ומהנדסים:
* קצין מבצעים וניווט (C.OPS): מפקד על שרשרת הניווט והפעלת הנשק. הוא מנהל את המשימות האופרטיביות (כמו איסוף מודיעין) ומשמש כקצין המשמרת הבכיר.
* מהנדס אנרגיה והנעה (ENPRO): אחראי על הבטיחות הגרעינית, זמינות הכור ויכולת ההנעה של הצוללת.

## הערות שוליים

קטגוריה:הצי הצרפתי
קטגוריה:תוכנית הגרעין של צרפת